Na temelju članka 36.a Statuta Grada Sv. Ivana Zeline („Zelinske novine“, br. 8/01, 7/02, 10/04, 1/06, 3/06-pročišćeni tekst, 9/09, 11/09-pročišćeni tekst, 5/13 i 12/13-pročišćeni tekst, 4/18, 20/18-pročišćeni tekst), i članka 18. stavak 4 Pravilnika o proračunskom računovodstvu i računskom planu („Narodne novine“ broj 124/14, 115/15, 87/16, 3/18. i 126/19) gradonačelnik Grada Svetog Ivana Zeline donosi

**ODLUKU O RAZVRSTAVANJU DUGOTRAJNE NEFINANCIJSKE IMOVINE U PROIZVEDENU DUGOTRJANU IMOVINU ILI SITNI INVENTARI I O JEDNOKRATNOM ISPRAVKU VRIJEDNOSTI**

Članak 1.

Dugotrajna nefinancijska imovina je imovina čiji je vijek uporabe duži od jedne godine i koja duže od jedne godine zadržava isti pojavni oblik.

Proizvedena dugotrajna nefinancijska imovina čiji je pojedinačni trošak nabave (nabavna vrijednost); odnosno procijenjena vrijednost veća od 2500,00 kuna sa PDV-om, a manja od 3.500,00 kn sa PDV-om otpisuje se jednokratno, stavljanjem u upotrebu uz obavezu pojedinačnog praćenja u korisnom vijeku upotrebe i zadržava se u evidenciji i iskazuje u bilanci do trenutka prodaje, darovanja, drugog načina otuđenja ili uništenja.

Članak 2.

Sitni inventar čine predmeti proizvedene nefinancijske imovine vrijednosti do 2.500,00 sa PDV-om koji se ne troše jednokratnom upotrebom u procesu poslovanja. Sitni inventar otpisuje se jednokratno stavljanjem u uporabu uz obavezu pojedinačnog praćenja i iskazuju se u bilanci do trenutka prodaje, darovanja, drugog načina otuđenja ili uništenja.

Članak 3.

Ova Odluka stupa na snagu danom donošenja, a objavit će se na web stranici grada Svetog Ivana Zeline.

KLASA: 406-01/20-01/04  
URBROJ: 238/30-02/13-20-1  
Sv. Ivan Zelina, 14.04.2020.

GRADONAČELNIK  
 Hrvoje Košćec, v.r.